நாகர்கோவிலை அடுத்த கோட்டார் ஏழகரத்தில் அரசு உயர்நிலைப்பள்ளி அமைந்துள்ளது. கோடை விடுமுறை முடிந்து நேற்று முன் தினம் இந்த பள்ளி மீண்டும் திறக்கப்பட்டது. நேற்றும், இன்றும் விடுமுறை விடப்பட்ட நிலையில் இன்று மதியத்துக்கு மேல் பள்ளியின் அறிவியல் ஆய்வுக்கூடத்திலிருந்து திடீரென புகை மண்டலம் கிளம்பியதை அப்பகுதியினர் பார்த்தனர். இதுகுறித்து தீயணைப்பு நிலையத்திற்கு தகவல் தெரிவித்தனர். நாகர்கோவில் தீயணைப்பு நிலையத்திலிருந்து வீரர்கள் விரைந்து சென்று பார்த்தபோது பள்ளியில் தீ வேகமாக எரிந்துகொண்டிருந்தது. ஓட்டு கட்டடம் என்பதால் தீ வேகமாக பரவியது. தீயணைப்பு வீரர்கள் வேகமாக செயல்பட்டு தீயை அணைத்தனர். இந்த தீவிபத்தில் சுமார் 3 லட்சம் ரூபாய் மதிப்புள்ள பொருட்கள் எரிந்து நாசமானதாக தீயணைப்பு வீரர்கள் தெரிவித்தனர்.